CELEX: 52012PC0423
Language: sk
Date: 2012-07-27
Title: Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2012/001 IE/Talk Talk, Írsko)

|
			
		
		
		52012PC0423
		
			Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2012/001 IE/Talk Talk, Írsko) /* COM/2012/0423 final */
			
				
		
		
			
			   	DÔVODOVÁ SPRÁVA
V bode 28 Medziinštitucionálnej dohody zo 17.
mája 2006 medzi Európskym parlamentom, Radou a Komisiou o rozpočtovej
disciplíne a riadnom finančnom hospodárení[1] sa umožňuje uvoľnenie prostriedkov
z Európskeho fondu na prispôsobenie sa globalizácii (EGF) prostredníctvom
nástroja flexibility s ročným stropom 500 miliónov EUR nad rámec
príslušných okruhov finančného rámca.
Pravidlá, ktoré sa uplatňujú na
finančné príspevky z fondu EGF, sú stanovené v nariadení
Európskeho parlamentu a Rady (ES) č. 1927/2006
z 20. decembra 2006, ktorým sa zriaďuje Európsky fond
na prispôsobenie sa globalizácii[2].
Írsko predložilo 29. februára 2012
žiadosť EGF/2012/001 IE/Talk Talk o finančný príspevok
z EGF po prepúšťaní v spoločnosti Talk Talk Broadband Services
(Ireland) Limited (ďalej len „Talk Talk“) a v troch z jej
dodávateľských spoločností v Írsku.
Po dôkladnom preskúmaní tejto žiadosti Komisia
v súlade s článkom 10 nariadenia (ES) č. 1927/2006 dospela k
záveru, že sú splnené podmienky na poskytnutie finančného príspevku
podľa uvedeného nariadenia.
ZHRNUTIE ŽIADOSTI A ANALÝZA
 Základné údaje: ||   
 Referenčné č. EGF || EGF/2012/001 
 Členský štát || Írsko 
 Článok 2 || písm. a) 
 Hlavný podnik || Talk Talk Broadband Services (Ireland) Limited 
 Dodávatelia a výrobcovia, ktorí sú odberateľmi hlavného podniku || 3 
 Referenčné obdobie || 7. 9. 2011 – 7. 1. 2012 
 Začiatok poskytovania personalizovaných služieb || 7. 9. 2011 
 Dátum uplatňovania || 29. 2. 2012 
 Počet prepustených pracovníkov počas referenčného obdobia || 586 
 Počet prepustených pracovníkov pred referenčným obdobím a po referenčnom období || 6 
 Celkový počet prepustených pracovníkov oprávnených na podporu || 592 
 Prepustení pracovníci, ktorí sa pravdepodobne zúčastnia na tomto opatrení || 432 
 Výdavky na personalizované služby (v EUR) || 5 092 765 
 Výdavky na poskytovanie podpory z fondu EGF[3] (v EUR) || 300 000 
 Výdavky na poskytovanie podpory z fondu EGF (v %) || 5,6 
 Celkový rozpočet (v EUR) || 5 392 765 
 Príspevok z fondu EGF (50 %) (v EUR) || 2 696 382 
1.                      
Žiadosť bola Komisii predložená 29. februára
2012 a do 15. mája 2012 bola doplnená o dodatočné informácie.
2.                      
Žiadosť spĺňa podmienky na
poskytnutie prostriedkov z fondu EGF podľa článku 2 písm. a)
nariadenia (ES) č. 1927/2006 a bola predložená v lehote 10 týždňov
stanovenej v článku 5 uvedeného nariadenia.
Súvislosť medzi prepúšťaním a
významnými zmenami v štruktúre svetového obchodu v dôsledku globalizácie
3.                      
S cieľom preukázať súvislosť medzi
prepúšťaním a významnými zmenami v štruktúre svetového obchodu
v dôsledku globalizácie Írsko tvrdí, že spoločnosť Talk Talk
bola strediskom služieb so sídlom vo Waterforde, ktoré bolo pôvodne zriadené na
účely poskytovania služieb pre spoločnosti Talk Talk UK a AOL
UK. Spoločnosť podporovala spoločnosť Talk Talk UK na trhu
so širokopásmovými, hlasovými a najnovšie tiež televíznymi službami
prostredníctvom prichádzajúcich a odchádzajúcich hovorov, e-mailových
služieb a služieb „white mail“. Po odkúpení divízie ISP spoločnosti
AOL v Spojenom kráľovstve sa pod značkou AOL Broadband
poskytovali tiež širokopásmové služby.
Spoločnosť Talk Talk poskytovala
telekomunikačné služby jednotlivcom s pobytom v Írsku pod
značkami Talk Talk a AOL a spoločnostiam pod značkou
Opal. Pre zákazníkov Talk Talk v Spojenom kráľovstve taktiež zabezpečovala
riadenie celého životného cyklu. 
4.                      
Spoločnosť Talk Talk so sídlom vo
Waterforde, ako externalizovaná lokalita v blízkej tretej krajine na
poskytovanie spoločných služieb pre zahraničných klientov (AOL a Talk
Talk UK), ťažila z medzinárodného trendu posledného desaťročia,
ktorý je známy ako externalizácia podnikateľských procesov (business
process outsourcing – BPO). V prípade BPO spoločnosť
spravidla zadáva konkrétne operácie alebo procesy externému
poskytovateľovi, ktorý je treťou stranou. Medzi tendencie, ktoré v
súčasnosti ovplyvňujú vývoj a umiestnenie spoločných
služieb, patria tieto skutočnosti: 
·              
Znižovanie nákladov:
Nárast služieb BPO možno pripísať tomu, že spoločnosti potrebujú
znižovať náklady a zlepšovať procesy poskytovania služieb.
Vďaka prechodu na model služieb BPO môžu spoločnosti rýchlo
a účinnejšie zvyšovať či znižovať kapacitu
v závislosti od podnikateľských podmienok. Lokality s nižšími
nákladmi, ako napr. India, ktorá disponuje technologicky vyspelou anglicky
hovoriacou pracovnou silou, neustále získavajú nové obchodné zákazky v rámci
BPO. 
·              
Technologický vývoj
ovplyvňuje vývoj priemyslu a zohráva väčšiu úlohu
v súvislosti s operáciami kontaktných centier, napr. pokiaľ
ide o služby internetového hlasového protokolu (VOIP), elektronickú poštu,
webové vyhľadávanie, automatizované kontaktné nástroje, rozoznávanie hlasu
atď. 
·              
Služby na diaľku:
Zlepšenia globálnej technologickej infraštruktúry umožňujú poskytovať
klientom/zákazníkom služby na diaľku.
·              
Zložitosť: Firmy
zadávajú čoraz väčšiu škálu stále zložitejších podnikateľských
funkcií externým poskytovateľom a došlo k výraznému rozvoju
pôvodného modelu determinovaného nákladmi a založeného na objeme transakcií.
5.                      
Spoločnosť Talk Talk rýchlo rástla, a to
tak na základe akvizície, ako aj vnútorne. V rokoch 2005 až 2011 vzrástol
počet zákazníkov jej širokopásmových služieb z nuly na viac ako 4
milióny. K tomuto rýchlemu nárastu došlo v čase, keď
spoločnosť nadobudla poskytovateľov internetových služieb v
Spojenom kráľovstve ako One Tel, AOL a Tiscali a ponúkla na trhu
v Spojenom kráľovstve bezplatné širokopásmové služby. Spoločnosť
Talk Talk tak získala 24 telefónnych stredísk v Írsku, Spojenom
kráľovstve, Indii, na Filipínach a v Južnej Afrike. Tieto strediská
v minulosti vybavovali milióny telefonátov týždenne. Aby mohla
spoločnosť Talk Talk čeliť novým výzvam, vykonala
racionalizáciu systémov informačných technológií, zlepšila
a zjednodušila svoje obchodné postupy, zreorganizovala svoje značky,
spotrebiteľskú ponuku a organizáciu do jedinej spoločnosti, t. j. Talk
Talk Group plc, ktorá nahradila deväť pôvodných spoločností.
6.                      
Jedným z hlavných výsledkov týchto krokov bolo
dramatické zníženie objemu telefonátov do stredísk Talk Talk, najmä
v období piatich alebo šiestich mesiacov pred uzatvorením prevádzky vo
Waterforde, a to až o 40 %. 
7.                      
Spoločnosť Talk Talk znížila počet
svojich telefonických stredísk z 24 na 13. Prepúšťanie
v prevádzke vo Waterforde bolo priamym výsledkom rozhodnutia
spoločnosti vykonať konsolidáciu jej činností v Spojenom
kráľovstve a vo vzťahu k trom vybraným externým
dodávateľom. V roku 2011 spoločnosť uzatvorila strategické
aliancie s tromi kľúčovými poskytovateľmi mimo EÚ, na
ktorých prechádza významný podiel práce. Týmito poskytovateľmi
z tretích krajín sú spoločnosť Wipro v Indii,
spoločnosť Transcom na Filipínach a spoločnosť CCI
v Južnej Afrike. Spoločnosť odhaduje, že v dôsledku toho sa
približne 80 % objemu jej činností vybavuje mimo EÚ.
Spoločnosť Talk Talk prešla na model, v ktorom telefónne služby
zabezpečujú predovšetkým externí dodávatelia a len niektoré osobitné
činnosti sa vykonávajú v Spojenom kráľovstve, čo viedlo
k zániku celej prevádzky vo Waterforde. 
Dôkaz o počte prepustených
pracovníkov a splnenie kritérií článku 2 písm. a)
8.                      
Írsko predložilo túto žiadosť podľa
intervenčných kritérií článku 2 písm. a) nariadenia (ES) č.
1927/2006, podľa ktorých musí dôjsť v období štyroch mesiacov
k prepusteniu najmenej 500 zamestnancov v jednom podniku
v členskom štáte vrátane pracovníkov prepustených
u dodávateľov a výrobcov, ktorí sú odberateľmi daného
podniku.
9.                      
V žiadosti sa uvádza, že spoločnosť Talk
Talk Broadband services (Ireland) Limited a traja z jej
dodávateľov prepustili 586 zamestnancov počas štvromesačného
referenčného obdobia od 7. septembra 2011 do 7. januára 2012
a ďalších šesť zamestnancov bolo prepustených mimo referenčného
obdobia, avšak v súvislosti s tým istým hromadným prepúšťaním. Všetky
uvedené údaje o počte zamestnancov prepustených zo spoločnosti
Talk Talk (573) sa vypočítali podľa tretej zarážky druhého odseku článku
2 nariadenia (ES) č. 1927/2006. Komisia dostla od Írska potvrdenie,
že všetci títo zamestnanci boli medzičasom skutočne prepustení.
Počet zamestnancov prepustených zo spoločností dodávateľov (19)
sa vypočítal podľa prvej zarážky druhého odseku článku 2
nariadenia (ES) č. 1927/2006.
Vysvetlenie nepredvídateľnej povahy
tohto prepúšťania
10.                  
Írske orgány tvrdia, že už predtým došlo
k dvom kolám prepúšťania (v apríli 2010 a v apríli 2011),
pričom v každom z týchto prípadov bolo prepustených okolo
50 osôb. Tieto prepúšťania sa považovali za dôsledok reštrukturalizácie
riadenia, ktorá mala umožniť riadenie prevádzky vo Waterforde priamo
z ústredia v Spojenom kráľovstve. Okrem toho je potrebné uviesť,
že hoci došlo k približne 40 % zníženiu objemov telefonátov do
telefonického strediska Talk Talk vo Waterforde, nič nenaznačovalo
tomu, že spoločnosť zvažovala úplné uzatvorenie strediska, ku ktorému
došlo v októbri 2011 a v dôsledku ktorého prišli
o zamestnanie všetci zamestnanci. 
Identifikácia prepúšťajúcich
podnikov a pracovníkov, ktorým je pomoc určená
11.                  
Žiadosť sa týka 592 prepustených pracovníkov,
z ktorých 573 bolo prepustených zo spoločnosti Talk Talk Broadband
Services (Ireland) Limited a ďalších 19 z troch spoločností,
ktoré sú jej dodávateľmi, t. j. spoločnosť AA Security
Services (štyria prepustení zamestnanci), spoločnosť Campbells
Catering, ktorá obchoduje pod názvom Aramark (sedem prepustených zamestnancov),
a spoločnosť Noonan Services Group Ltd (osem prepustených
zamestnancov).
12.                  
Rozdelenie pracovníkov, ktorým je určená
pomoc:
 Kategória || Počet || Podiel v percentách 
 Muži || 237 || 54,86 
 Ženy || 195 || 45,14 
 Občania EÚ || 426 || 98,61 
 Občania nečlenských krajín EÚ || 6 || 1,39 
 od 15 do 24 rokov || 48 || 11,11 
 od 25 do 54 rokov || 371 || 85,88 
 od 55 do 64 rokov || 12 || 2,78 
 nad 64 rokov || 1 || 0,23 
13.                  
Pri prieskume prepustených pracovníkov sa zistilo,
že 74 % z nich je vo veku od 20 do 35 rokov, pričom priemerný
vek je 26 rokov.
Medzi pracovníkmi, ktorým je určená pomoc,
nie sú žiadni pracovníci s dlhodobým zdravotným problémom alebo so
zdravotným postihnutím.
14.                  
Rozdelenie podľa profesijných kategórií:
 Kategória || Počet || Podiel v percentách 
 Predaj || 114 || 26,39 
 Služby zákazníkom || 173 || 40,05 
 Technická podpora pre zákazníkov || 96 || 22,22 
 Informačné technológie || 6 || 1,39 
 Pomocný zásobovací pracovník || 5 || 1,16 
 Pracovník upratovacích služieb || 6 || 1,39 
 Bezpečnosť || 3 || 0,69 
 Iné || 29 || 6,71 
15.                  
„Iné“ profesijné kategórie spravidla súviseli
s vnútropodnikovým riadením v spoločnosti Talk
Talk – všeobecná administratíva, financie a správa zariadení.
16.                  
V súlade s článkom 7 nariadenia (ES)
č. 1927/2006 Írsko potvrdilo, že počas rôznych etáp vykonávania
EGF a najmä pokiaľ ide o prístup k nemu bola uplatnená a aj sa
naďalej bude uplatňovať politika rovnosti žien a mužov
a zásada nediskriminácie.
Opis príslušného územia a jeho
orgánov a zainteresovaných strán
17.                  
Prevádzka Talk Talk sa nachádzala na okraji mesta
Waterford v regióne NUTS III v juhovýchodnej časti Írska. V
roku 2011 bol Waterford mestom s piatym najvyšším počtom
obyvateľov v Írsku a žilo v ňom
51 203 obyvateľov.
18.                  
Významným zamestnávateľom v regióne je aj
naďalej poľnohospodárstvo, v ktorom pracuje 9,6 % regionálnej
pracovnej sily, a toto číslo viac než dvojnásobne prevyšuje
celoštátny priemer a je vyššie než v ktoromkoľvek inom regióne.
Podiel osôb zamestnaných v priemysle/výrobnom odvetví je taktiež nad
celoštátnym priemyslom. Hoci zamestnanosť v službách v okolitom
regióne (NUTS III, juhovýchod) sa zvýšila, podiel osôb zamestnaných v
službách (37,5 %) je nižší než celoštátny priemer (40,5 %).
19.                  
Pokiaľ ide o vzdelanosť pracovnej
sily, v juhovýchodnom regióne je na trhu práce v porovnaní
s celoštátnym priemerom (40 %) podstatne nižší percentuálny podiel
osôb s vysokoškolským vzdelaním (34 %). Percentuálny podiel osôb
v juhovýchodnom regióne, ktorých najvyššie dosiahnuté vzdelanie je
stredoškolské alebo nižšie, je v porovnaní s celoštátnym priemerom
(19 %) vysoký (23 %).
V porovnaní s ostatnými regiónmi sa
v priemyselnej základni na juhovýchode nevyvinuli silné klastre
v konkrétnych oblastiach, ktoré by pomohli prilákať budúce
investície. Nadnárodný sektor je proporcionálne menší než
v iných regiónoch. Waterfordský región a obzvlášť mesto
Waterford zaznamenali v posledných rokoch niekoľko rozsiahlych
prepúšťaní vrátane prepustenia 650 zamestnancov z podniku Waterford
Crystal v Kilbarry a zo prepojených spoločností, ktoré bolo
predmetom samostatnej žiadosti o finančný príspevok z EGF
(EGF/2009/012 IE/Waterford Crystal). Tieto prípady hromadného prepúšťania
mali závažný nepriaznivý vplyv na zamestnancov, ktorých sa týkali, ako aj na
mesto Waterford a jeho okolie v širšom juhovýchodnom regióne.
20.                  
Okrem vnútroštátnych zainteresovaných strán,
t. j. zodpovedných ministerstiev a agentúr, sú ďalšími
zainteresovanými stranami Výbor prepustených pracovníkov spoločnosti Talk
Talk, zastupiteľstvo mesta Waterford, Rada pre partnerstvo v oblasti
Waterfordu, Waterfordská obchodná komora a miestni poskytovatelia služieb,
napr. FÁS/SOLAS, Waterford Chamber Skillnet, Contact Centre Management
Association Skillnet (sieť telefonických stredísk), mestské a okresné
podnikateľské združenia a Waterfordský technologický ústav. 
21.                  
Ministerstvo pre vzdelávanie a zručnosti
(hlavná vnútroštátna zainteresovaná strana a riadiaci orgán) rokuje so
zástupcami prepustených zamestnancov na politickej (ministerskej)
i oficiálnej úrovni. Názory zástupcov sa zohľadnili pri príprave žiadosti
o finančný príspevok z EGF, aby sa zaručilo, že sa uplatnia
najvhodnejšie opatrenia, ktoré prepusteným pracovníkom umožnia zlepšiť ich
vyhliadky na zamestnanie a zostať v kontakte s pracovnou
silou. Pri koncipovaní žiadosti o finančný príspevok z EGF sa
zohľadnili prijaté písomné návrhy zainteresovaných strán.
Očakávané účinky
prepúšťania na miestnu, regionálnu alebo celoštátnu zamestnanosť
22.                  
V porovnaní so zvyškom krajiny bola
nezamestnanosť v juhovýchodnom regióne stabilne nad priemerom.
Situácia sa okrem toho neprimerane zhoršila v dôsledku finančnej
a hospodárskej krízy. Od roku 2007 sa nezamestnanosť v regióne
prudko zvýšila zo 4,9 % na 18,2 % v roku 2011, pričom
celoštátny priemer je 14,3 %. Uvedená 18,2 % miera nezamestnanosti bola
v roku 2011 najvyššia spomedzi všetkých regiónov.
23.                  
V období od septembra 2011 do januára 2012,
keď došlo k prepusteniu zamestnancov zo spoločnosti Talk Talk,
sa zvýšil počet nezamestnaných v evidencii nezamestnaných mesta
Waterford z 11 529 na 12 193 (+ 5,76 %), pričom v celoštátnom
meradle sa ich počet zvýšil z 437 441 na 439 589, čo
predstavuje nárast len o 0,49 %.
24.                  
Po období stabilného rastu zamestnanosť
v regióne v priebehu posledných troch rokov výrazne klesla.
V prvom štvrťroku roku 2011 bolo v regióne takmer
o 35 000 pracujúcich ľudí menej než v roku 2008, keď
zamestnanosť dosiahla vrchol a počet zamestnaných dosiahol
223 000. Miera zamestnanosti klesla zo 62,7 % v roku 2007 na
58,1 % v roku 2011 (pod celoštátnym priemerom).
25.                  
Okrem toho v období medzi štvrtým
štvrťrokom roku 2010 a tretím štvrťrokom roku 2011 sa počet
osôb zamestnaných v oddiele NACE N „Administratívne a podporné
služby“ (čo zahŕňa taktiež divíziu telefonických stredísk NACE
82, ktorá zodpovedá činnosti spoločnosti Talk Talk) zvýšil
z 58 700 na 65 900 na celoštátnej úrovni, pričom
v juhovýchodnom regióne ich počet klesol zo 6 400 na 4 800,
čo zdôrazňuje obmedzený potenciál tohto sektoru vytvárať nové
pracovné príležitosti pre prepustených zamestnancov.
26.                  
Očakáva sa tiež, že strata príjmov
v dôsledku prepustenia zamestnancov zo spoločnosti Talk Talk spôsobí
značný pokles nepriamej zamestnanosti z dôvodu zníženia
disponibilného príjmu zamestnancov a skutočnosti, že
spoločnosť Talk Talk obmedzí nákupy írskeho tovaru a služieb na
miestnej i regionálnej úrovni. 
Koordinovaný balík personalizovaných
služieb, ktoré sa majú financovať, a rozpis predpokladaných nákladov
naň vrátane uvedenia spôsobu, akým ho budú dopĺňať
opatrenia financované zo štrukturálnych fondov
27.                  
Najdôležitejšie opatrenia možno zhrnúť takto:
–     
Poradenstvo a plánovanie profesie: Služby poskytované v rámci tohto opatrenia zahŕňajú
individualizovanú tvorbu profilu, vymedzenie potrieb, posúdenie úrovne
vedomostí, prípravu životopisu, poradenstvo v oblasti profesijného
rozvoja, pomoc pri hľadaní zamestnania a ďalšie súvisiace
podporné a poradenské služby pre prepustených zamestnancov. Služby
prepusteným zamestnancom poskytuje celý rad subjektov s cieľom
pomôcť im v tejto fáze a v nasledujúcom období.
Tento proces začal bezprostredne po ohlásenom
uzatvorení prevádzky Talk Talk v septembri 2011 prostredníctvom úvodných
zásahov agentúry FÁS/SOLAS. Zároveň sa uskutočňuje
osvedčovanie v oblasti profesijného rozvoja a rozvoj
zručností, ktoré sú prispôsobené potrebám prepustených zamestnancov
a majú im pomôcť posúdiť vlastné možnosti, pokiaľ ide
o uznávanie predchádzajúcich vedomostí, osobného rozvoja a študijných
zručností, a poskytnúť im príležitosť zvoliť si
relevantné a vhodné formy vzdelávania.
–     
Programy odbornej prípravy: Prepustení zamestnanci vyjadrili po konzultácii záujem o širokú škálu
oblastí odbornej prípravy vrátane výpočtovej techniky, podnikania,
účtovníctva, predaja, kancelárskych zručností, grafiky, kozmetiky,
starostlivosti o deti atď. Odbornú prípravu budú zabezpečovať
jednak priamo štátni poskytovatelia, jednak školitelia zo súkromného sektora na
základe grantu z EGF na odbornú prípravu, čo uchádzačom umožní
identifikovať a vybrať si schválené programy odbornej prípravy mimo
služieb poskytovaných agentúrou FÁS a inými štátnymi agentúrami. V prípade
potreby budú súčasťou niektorých zásahov týkajúcich sa odbornej
prípravy osobitné stáže, odborná prax, pracovná skúsenosť, stáže
a programy odbornej prípravy zamerané na miestne spoločenstvo.
–     
Kurzy ďalšieho a vysokoškolského
vzdelávania: Väčšina kurzov je akreditovaná
podľa národného kvalifikačného rámca. Programy možno ponúkať
v čase a na miestach, ktoré najlepšie vyhovujú situácii
študujúcich. Ak je to možné, zváži sa použitie doplňujúcich dynamických
programov prispôsobených potrebám študujúcich.
Spočiatku sa bude klásť dôraz na
posúdenie osôb, ktoré uvažujú o vysokoškolskom vzdelávaní, súboru ich
zručností a ich spôsobilosti študovať v konkrétnych
kurzoch, alebo či pre nich nie sú vhodnejšie prípravné kurzy alebo alternatívne
možnosti v iných oblastiach podpory. Z dôvodu časových
obmedzení, pokiaľ ide o obdobie čerpania prostriedkov z EGF, sa
z EGF neposkytnú finančné prostriedky na kurzy, ktoré presahujú
obdobie čerpania prostriedkov z EGF. Ako také sa podpory tretej
úrovne obmedzia na kurzy, ktoré možno buď celkom alebo na dôsledne
modulárnom základe dokončiť v rámci obdobia čerpania
prostriedkov z EGF, pričom v tejto súvislosti môže ísť
o kurzy osobitne prispôsobené potrebám študujúcich. Je potrebné
poznamenať, že Waterfordský technologický ústav pripravuje inovatívne
opatrenie vo forme zrýchleného bakalárskeho programu v oblasti vedy
(úroveň 7), ktorý je určený pre cieľovú skupinu pracovníkov
a ktorý bude zahŕňať existujúce moduly a moduly
prispôsobené požiadavkám zamerané na identifikáciu nedostatkov
v zručnostiach v oblasti vedy a v súvisiacich oblastiach,
pričom tento program by mal byť ukončený v rámci obdobia
čerpania prostriedkov z EGF.
–     
Grant EGF na odbornú prípravu: Tento grant tiež umožní prepusteným zamestnancom prístup
k súkromným vysokoškolským programom, ktoré nie sú dostupné v rámci
verejne financovaného systému alebo nie sú vhodné z dôvodu osobitných
okolností, v ktorých sa nachádza prepustený zamestnanec. Tento prístup sa
ukázal byť prínosný počas predchádzajúcich programoch čerpania prostriedkov
z EGF v Írsku.
–     
Odborná príprava organizovaná sieťou
Skillnets: Skillnets je štátom
financovaný podporný subjekt, na čele ktorého stoja podniky a ktorého
cieľom je podpora a uľahčovanie odbornej prípravy
a zvyšovanie zručností. Podporuje a financuje siete podnikov,
ktoré sa zapájajú do odbornej prípravy v rámci programu sietí odbornej
prípravy. Tieto siete, ktoré sú v súčasnosti známe pod názvom
„Skillnets“, vedú a spravujú samotné podniky, pričom ich účelom
je koncipovať, riadiť a zabezpečovať konkrétne
programy odbornej prípravy v širokej škále odvetví priemyslu
a služieb v celej krajine.
Siete Skillnets poskytujú odbornú prípravu bývalým
zamestnancom spoločnosti Talk Talk prostredníctvom dvoch sietí odbornej
prípravy v rámci Skillnets, a to CCMA Ireland Skillnet
a Waterford Chamber Skillnet. Medzi ponúkané programy
patrí program týkajúci sa zákazníckych služieb, zručností v oblasti
širokopásmových služieb a prvotnej technickej podpory pre telefonické
strediská. Programy ponúkané tým, ktorí sa snažia o profesijnú zmenu,
zahŕňajú programy zamerané na tvorivosť v podnikaní,
začiatok podnikateľskej činnosti a riadenie projektov. Niekoľko
spoločností prevádzkujúcich telefonické strediská už ponúklo bývalým
zamestnancom spoločnosti Talk Talk pracovné stáže v rámci balíku
odbornej prípravy Skillnets a očakáva sa, že to v blízkej
budúcnosti prinesie určité pracovné ponuky.
–     
Podpora podnikania/samostatnej zárobkovej
činnosti: Podpora podnikania a samostatnej
zárobkovej činnosti sa bude poskytovať prostredníctvom príslušných
mestských a okresných podnikateľských združení v juhovýchodnom
regióne alebo iných príslušných štruktúr. Prepustení pracovníci, ktorí uvažujú
o tom, že začnú podnikať, majú k dispozícii širokú škálu podporných
opatrení vrátane úvodných modulov, seminárov, poradenstva, podnikateľského
plánovania a grantovej podpory na pomoc pri samostatnej zárobkovej
činnosti a s nákladmi na začatie podnikania.
–     
Príspevky na odbornú prípravu, vzdelávanie
a podnikanie: V závislosti od poskytovateľa vzdelávania,
odbornej prípravy alebo podnikateľských programov prepustení zamestnanci
majú k dispozícii rôzne príspevky namiesto dávok sociálneho
zabezpečenia.
–     
Príspevok z EGF na výdavky na študijné kurzy: S cieľom zvýšiť dostupnosť podpory spolufinancovanej z
EGF, sa bude vyplácať obmedzený príspevok z EGF na výdavky na študijné
kurzy s cieľom pokryť výdavky na cestovné, denné dávky
a výdavky na vybavenie a materiály pre študijné kurzy. Tento príspevok pomôže uľahčiť jednotlivcom prístup
k príslušným študijným kurzom a vo vhodných prípadoch sa usiluje
zvýšiť účasť spôsobilých prepustených pracovníkov na opatreniach
a príležitostiach spolufinancovaných z EGF.
28.                  
Výdavky na čerpanie prostriedkov z EGF,
ktoré sú uvedené v žiadosti podľa článku 3 nariadenia (ES) č.
1927/2006, sa vzťahujú na prípravné, riadiace a kontrolné činnosti,
ako aj na informácie a propagáciu. Mierne vyššia suma, ktorá dosahuje
5,6 % celkovej výšky, odzrkadľuje okrem iného včasné zriadenie
oddelenia pre koordináciu EGF vo Waterforde s cieľom zabezpečiť
dôrazné koordinované zásahy v prospech prepustených zamestnancov.
Ministerstvo okrem toho navrhuje zapojiť externých audítorov, ktorí by
mali vykonávať primerané validačné kontroly. Taktiež sa očakáva,
že okresné podnikateľské združenie vo Waterforde bude požadovať
ďalšie zdroje na účely spracúvania žiadostí týkajúcich sa podpory pri
podnikaní a samostatnej zárobkovej činnosti.
29.                  
Personalizované služby, ktoré uvádzajú írske
orgány, predstavujú aktívne opatrenia trhu práce v rámci oprávnených
činností podľa článku 3 nariadenia (ES) č. 1927/2006.
Írske orgány odhadujú celkové náklady na tieto služby
na 5 092 765 EUR a výdavky na čerpanie
prostriedkov z EGF na 300 000 EUR (5,6 % celkovej sumy). Celkový
príspevok požadovaný z EGF je 2 696 382 EUR (50 % celkových
nákladov).
 Opatrenia || Odhadovaný počet pracovníkov, ktorým je pomoc určená || Odhadované náklady na príslušného pracovníka (v EUR) || Celkové náklady (EGF a vnútroštátna finančná podpora) (v EUR) 
 Personalizované služby (prvý odsek článku 3 nariadenia (ES) č. 1927/2006) 
 Poradenstvo a plánovanie profesijného rozvoja || 110 || 487,27 || 53 600 
 Programy odbornej prípravy || 134 || 2 745,71 || 367 925 
 Kurzy ďalšieho a vysokoškolského vzdelávania || 205 || 7 395,02 || 1 515 980 
 Grant EGF na odbornú prípravu || 119 || 2 600,84 || 309 500 
 Odborná príprava organizovaná sieťou Skillnets || 260 || 1 076,92 || 280 000 
 Podpora podnikania/samostatnej zárobkovej činnosti: || 370 || 2 600,00 || 962 000 
 Príspevky na odbornú prípravu, vzdelávanie a podnikanie || 145 || 3 612,14 || 523 760 
 Príspevok z EGF na výdavky na študijné kurzy || 432 || 2 500,00 || 1 080 000 
 Medzisúčet – personalizované služby ||   || 5 092 765 
 Výdavky na čerpanie prostriedkov z EGF (tretí odsek článku 3 nariadenia (ES) č. 1927/2006) 
 Prípravné činnosti ||   || 10 000 
 Riadiace činnosti ||   || 250 000 
 Informácie a propagácia ||   || 20 000 
 Kontrolné činnosti ||   || 20 000 
 Medzisúčet – výdavky na čerpanie prostriedkov z EGF ||   || 300 000 
 Odhadované náklady spolu ||   || 5 392 765 
 Príspevok z EGF (50 % celkových nákladov) ||   || 2 696 382 
30.                  
Írsko potvrdzuje, že opísané opatrenia
dopĺňajú opatrenia financované zo štrukturálnych fondov a že
zaviedlo opatrenia, ktoré majú zabrániť dvojitému financovaniu. Írske
orgány zriadili v súlade s článkom 27 ods. 5
písm. b) nariadenia č. 1083/2006 monitorovací výbor na
koordináciu fondov EÚ ako súčasť národného strategického referenčného
rámca, ktorý zahŕňa ESF, EFRH a EPFRV. Vo výbore, ktorému
predsedá Ministerstvo pre verejné výdavky a reformy, sa diskutuje o
všetkých relevantných otázkach vrátane rozdelenia prostriedkov
v operačných programoch a všetkých otázok, ktoré môžu vzniknúť
v súvislosti s čerpaním prostriedkov, ako aj o všetkých plánovaných
nových programov, aby sa zabezpečilo, že sa fondy nebudú vzájomne
prekrývať. Okrem toho sa ako súčasť postupu čerpania
prostriedkov z ESF a EFRR zriadila skupina, ktorej predsedá a ktorú
koordinuje Ministerstvo pre verejné výdavky a reformy, ktorá sa zaoberá
všetkými otázkami súvisiacimi s čerpaním prostriedkov zo
štrukturálnych fondov v období rokov 2007 – 2013. EGF je od roku 2010
súčasťou tohto procesu.
Dátum (dátumy), odkedy sa začali
alebo sa plánujú začať poskytovať personalizované služby pre
príslušných pracovníkov
31.                  
Personalizované služby zahrnuté do koordinovaného
balíka navrhnutého na spolufinancovanie z EFG začalo Írsko príslušným
pracovníkom poskytovať 7. septembra 2011. Tento dátum preto
predstavuje začiatok obdobia oprávnenosti na akúkoľvek pomoc, ktorú
možno poskytnúť z EGF.
Postupy konzultácií so sociálnymi
partnermi
32.                  
Keďže v spoločnosti Talk Talk
nepôsobili žiadne odbory, riadiaci orgán EGF viedol diskusie so zástupcami
prepustených pracovníkov priamo ako aj prostredníctvom miestnych skupín
zainteresovaných strán a poskytovateľov služieb, ktorým predsedá
správca mesta Waterford (pozri tiež bod 20).
33.                  
Írske orgány potvrdili, že požiadavky stanovené vo
vnútroštátnych právnych predpisoch a v právnych predpisoch EÚ, ktoré sa
týkajú hromadného prepúšťania, boli splnené.
Informácie o opatreniach, ktoré sú
povinné podľa vnútroštátnych právnych predpisov alebo kolektívnych
dohôd
34.                  
Pokiaľ ide o kritériá uvedené v
článku 6 nariadenia (ES) č. 1927/2006, írske orgány vo svojej
žiadosti:
·      potvrdili, že finančný príspevok z EGF nenahrádza opatrenia, za
ktoré sú zodpovedné spoločnosti na základe vnútroštátnych právnych
predpisov alebo kolektívnych zmlúv,
·      preukázali, že týmito opatreniami sa poskytuje podpora jednotlivým
pracovníkom a nemajú sa použiť na reštrukturalizáciu spoločností
alebo odvetví,
·      potvrdili, že na uvedené oprávnené opatrenia sa neprijíma pomoc
z iných finančných nástrojov EÚ.
Systémy riadenia a kontroly 
35.                  
Írsko oznámilo Komisii, že finančné príspevky
budú riadiť určení pracovníci ministerstva pre vzdelávanie
a zručnosti, ktorých vymenovali členovia riadiaceho orgánu EGF.
Riadiaci orgán preskúmava žiadosti o prostriedky z EGF, ktoré v mene
subjektov zodpovedných za verejné výdavky predkladajú sprostredkovateľské
subjekty, a vypláca požadované prostriedky.
36.                  
Sprostredkovateľské subjekty sú zodpovedné za
podanie žiadosti o prostriedky z EGF riadiacemu orgánu a vo
väčšine prípadov aj za ich vyplácanie. Sprostredkovateľské subjekty
sú taktiež zodpovedné za overenie toho, že účel, rozsah a miera
financovania sú primerané vo vzťahu k okolnostiam žiadosti
o prostriedky z EGF. Okrem toho zaručujú, že verejné
prijímateľské subjekty zaviedli postupy na monitorovanie a náležitú
evidenciu a vnútorné kontroly v súvislosti so všetkými výdavkami
a žiadosťami týkajúcimi sa EGF a že sa tieto postupy náležite
dokumentujú.
37.                  
Certifikačný orgán EGF zodpovedá za
osvedčovanie výkazov výdavkov súvisiacich s opatreniami
spolufinancovanými z EGF. Certifikačný orgán sa pri osvedčovaní
presvedčí, že sú splnené všetky požiadavky, pokiaľ ide
o presnosť, zákonnosť, oprávnenosť a správnosť
výdavkov. 
38.                  
Nezávislé subjekty, ktoré vykonávajú
druhostupňové kontroly, zaručujú, že výkaz konečných výdavkov
predložený verejnými prijímateľskými subjektmi v súvislosti so
všetkými uhradenými priebežnými platbami je presný a podložený
jednoznačným audit trailom, a predkladajú riadiacemu orgánu formálne
vyhlásenie o celkovej sume oprávnených výdavkov.
39.                  
Generálny tajomník, ako účtovný pracovník
ministerstva pre vzdelávanie a zručnosti zodpovedný za EGF, delegoval
osobitnú zákonnú zodpovednosť za osvedčovanie žiadostí na príslušného
úradníka na každej úrovni „kaskádového“ usporiadania systému monitorovania
a overovania služieb a výdavkov realizovaných z EGF. Tým je
zaručené, že rozhodnutia týchto osôb nemôžu zvrátiť alebo neprimerane
ovplyvniť úradníci, ktorí majú vyššie postavenie v riadiacom
reťazci. Tým je posilnená ich individuálna autorita a rozdelenie povinností
a kontrol počas vybavovania žiadosti o čerpanie
prostriedkov z EGF.
Financovanie
40.                  
Na základe žiadosti Írska je navrhovaný príspevok
z fondu EGF na koordinovaný balík personalizovaných služieb (vrátane
výdavkov na čerpanie prostriedkov z EGF) 2 696 382 EUR, čo
predstavuje 50 % celkových nákladov. Výška prostriedkov, ktoré Komisia
navrhuje vyčleniť v rámci fondu, je založená na informáciách
poskytnutých Írskom.
41.                  
Vzhľadom na maximálnu možnú sumu
finančného príspevku z fondu EGF podľa článku 10 ods. 1
nariadenia (ES) č. 1927/2006, ako aj vzhľadom na možnosti
prerozdelenia rozpočtových prostriedkov, Komisia navrhuje
uvoľniť z fondu EGF uvedenú celkovú sumu, ktorá sa
vyčlení v rámci okruhu 1a finančného rámca.
42.                  
Pri tejto navrhnutej výške finančného
príspevku zostane viac ako 25 % maximálnej ročnej sumy
vyčlenenej na EGF k dispozícii na pokrytie potrieb počas posledných
štyroch mesiacov roka v súlade s ustanoveniami článku 12 ods. 6
nariadenia (ES) č. 1927/2006.
43.                  
Komisia predložením tohto návrhu na uvoľnenie
prostriedkov z fondu EGF začína zjednodušený postup trialógu v súlade s
bodom 28 medziinštitucionálnej dohody zo 17. mája 2006, aby sa v rámci
obidvoch zložiek rozpočtového orgánu dosiahla dohoda o potrebe použiť
fond EGF a o požadovanej sume. Komisia vyzýva tú z dvoch zložiek
rozpočtového orgánu, ktorá na príslušnej politickej úrovni dosiahne dohodu
o návrhu na uvoľnenie prostriedkov ako prvá, aby o svojich
zámeroch informovala druhú zložku rozpočtového orgánu a Komisiu.
V prípade nesúhlasu jednej z dvoch zložiek rozpočtového orgánu
sa zvolá oficiálne zasadnutie trialógu.
44.                  
Komisia predkladá samostatne žiadosť
o prevod s cieľom zahrnúť do rozpočtu na rok 2012
osobitné viazané rozpočtové prostriedky v súlade s bodom 28
medziinštitucionálnej dohody zo 17. mája 2006.
Zdroj platobných rozpočtových prostriedkov

45.                  
Prostriedky z rozpočtovej položky EGF sa
použijú na úhradu sumy 2 696 382 EUR potrebnej v súvislosti s
predloženou žiadosťou.
Návrh
ROZHODNUTIE EURÓPSKEHO PARLAMENTU A RADY
o mobilizácii Európskeho fondu na
prispôsobenie sa globalizácii podľa bodu 28 Medziinštitucionálnej dohody
zo 17. mája 2006 medzi Európskym parlamentom, Radou a Komisiou o
rozpočtovej disciplíne a riadnom finančnom hospodárení (žiadosť
EGF/2012/001 IE/Talk Talk, Írsko)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie,
so zreteľom na Medziinštitucionálnu
dohodu zo 17. mája 2006 medzi Európskym parlamentom, Radou a Komisiou
o rozpočtovej disciplíne a riadnom finančnom hospodárení[4],
a najmä na jej bod 28,
so zreteľom na nariadenie Európskeho
parlamentu a Rady (ES) č. 1927/2006 z 20. decembra 2006, ktorým sa
zriaďuje Európsky fond na prispôsobenie sa globalizácii[5],
a najmä na jeho článok 12 ods. 3,
so zreteľom na návrh Európskej komisie[6],
keďže:
(1)              
Európsky fond na prispôsobenie sa globalizácii
(EGF) bol zriadený s cieľom poskytovať dodatočnú podporu
pracovníkom prepusteným v dôsledku veľkých zmien v štruktúre svetového
obchodu spôsobených globalizáciou a pomôcť im pri ich opätovnom
začleňovaní na trhu práce.
(2)              
Medziinštitucionálna dohoda zo 17. mája 2006
umožňuje mobilizovať EGF v rámci ročného stropu vo výške
500 miliónov EUR.
(3)              
Írsko predložilo 29. februára 2012
žiadosť o mobilizáciu prostriedkov EGF v súvislosti
s prepúšťaním v spoločnosti Talk Talk Broadband Services
(Ireland) Limited a u jej troch dodávateľov alebo nadväzujúcich
výrobcov a do 15. mája 2012 ju doplnilo o dodatočné
informácie. Táto žiadosť spĺňa požiadavky na stanovenie
finančných príspevkov podľa článku 10 nariadenia (ES) č.
1927/2006. Komisia preto navrhuje uvoľniť prostriedky vo výške
2 696 382 EUR.
(4)              
EGF by sa preto mal mobilizovať s cieľom
poskytnúť finančný príspevok v súvislosti so žiadosťou Írska,
PRIJALI TOTO ROZHODNUTIE:
Článok 1
V rámci všeobecného rozpočtu Európskej
únie na rozpočtový rok 2012 sa mobilizuje Európsky fond na prispôsobenie
sa globalizácii s cieľom poskytnúť sumu vo výške
2 696 382 EUR vo forme viazaných a platobných rozpočtových
prostriedkov.
Článok 2
Toto rozhodnutie sa uverejní v Úradnom
vestníku Európskej únie.
V Bruseli
Za Európsky parlament                                 Za
Radu
predseda                                                        predseda
[1]               Ú. v. EÚ
C 139, 14.6.2006, s. 1.
[2]               Ú. v. EÚ
L 406, 30.12.2006, s. 1.
[3]               V súlade
s tretím odsekom článku 3 nariadenia (ES) č. 1927/2006.
[4]               Ú. v. EÚ C 139, 14.6.2006, s. 1.
[5]               Ú. v. EÚ L 406, 30.12.2006, s. 1.
[6]               Ú. v. EÚ L [...], [...], s. [...].